ผ่านไปทำธุระแถววัดไผ่ล้อม จังหวัดจันทบุรี สังเกตเห็นเพิงเล็กๆข้างทางขวามือ (ร้านไม่สะดุดตา ถ้าไม่สังเกต)จอดแวะดูว่าเค้าขายอะไร ปรากฏว่าเป็นขนมจาก ปิ้งใหม่ๆ ข้างๆเป็นกล้วยปิ้ง แต่เป็นกล้วยปิ้งที่พิเศษกว่าที่อื่น คือเป็นกล้วยผ่าซีกที่เอามาปิ้งแล้วทุบเบาๆจนมีความนุ่มนวล น้ำจิ้มหอมหวานกะทิและน้ำตาลปึก เค็มเล็กน้อย ที่สำคัญเจ้าของบรรจงปิ้งด้วยความใส่ใจ ติดเตาตั้งแต่เช้ามืด ขายจนถึงบ่ายของก็หมด ส่วนใหญ่จะมีขาประจำสั่งจองไว้ล่วงหน้า ถ้าไปซื้อเลยอาจต้องรอนาน แต่ขอบอกว่าเจ้าของร้านใจดี น่ารักมาก อัธยาศัยดี ใจดีจนเคยเจอลูกค้าบางประเภทที่โทรสั่งของแล้วไม่ไปเอา เจ้าของก็ไม่กล้าขายทิ้ง รอลูกค้ารายนั้นมารับจนกระทั่งเก็บร้านแล้วก็ยังรอ สุดท้าย เจ้าของร้านก็เสียหายไปตามระเบียบ ส่วนร้านข้างๆที่เป็นขนมจาก ก็อร่อยไม่แพ้กัน ขนมจากชิ้นใหญ่ เนื้อมะพร้าวอ่อนเป็นชิ้นๆ ไม่ใส่มะพร้าวขูด นุ่มนวล หอมมัน ทั้ง2ร้านเป็นสามี-ภรรยากัน ช่วยกันทำมาหากิน ใครมีโอกาสไปเที่ยวจันทบุรี อย่าลืม อุดหนุนกล้วยปิ้งและขนมจาก..รักเธอประเทศไทย คนไทยช่วยๆกัน กินใช้ของไทยกัน